Abayizi ba P.7 mu ssomero lya St. Aloysius Bukalagi mu Gomba abanaatera okutuula ebibuuzo byabwe eby’akamalirizo, baweereddwa amagezi okwongera amaanyi mu kusoma, okwesiga Katonda n’okwekkiririzaamu batuuke mu bigezo nga tebalinaamu ntengero yonna.
Mu kitambiro kya Mmisa eky’okusabira abayizi bano, ekikulembeddwa Rev Fr. John Fisher Kayizzi ku ssomero e Bukalagi, abakuutidde okumanya kyebaagala era bakinywerereko lwebanaatuuka ku buwanguzi.
Fr. Kayizzi nga naye yaliko omuyizi mu ssomero lino, mu ngeri yeemu asabye abazadde okuyamba abaana baabwe naddala mu budde buno ate n’okuyamba okukwasizaako abaddukanya essomero mu byetaago byabwe.
Ku mukolo gwegumu, abaasomerako mu ssomero lino, baabuuliridde abayizi ku ngeri gyebayinza okuyitamu ebibuuzo n’okubagumya.
Babawadde ebinaabayamba okukola obulungi ebibuuzo omubadde Geometry Set, Pen, Ekkalaamu, obutambaala n’ebirala.
Mmisa yetabyemu abaseseredooti abalala abaaliko abayizi mu ssomero lino okubadde Rev Fr. Francis Xavier Ssekayombya, ne Rev Fr. Bukenya Joseph Weetaase.
Ssentebe w’olukiiko oluddukanya essomero lino, Musomesa Paul Luyirika asabye government eyongeze ku ssente zesasulira abayizi ku ssomero.
Rev Fr. Pius Asiimwe Taamale akululira amasomero ga Eklezia mu kigo ky’e Bukalagi yasabye bonna abaayitirako mu ssomero eryo beekolemu omulimu bayambeko mu kuzzaawo ekitiibwa ky’essomero n’okubbulula ekifaananyi kya Bukalagi eyeenyumirizibwamu.
Abayizi ba P.7 bakutuula ebibuuzo byabwe eby’akamalirizo eby’omwaka guno nga 8 ne 9 November.
Bisakiddwa: Kamulegeya Achileo K.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn cjk_Latn